Den 14-årige pige er forsvundet fra sin bopæl i Svendborg for nogle dage siden

Ved du noget, eller har du tip? Skriv en sms til 1224 (alm. takst) eller mail til 1224@eb.dk

Bekymrede forældre har nu bedt politiet om hjælp til at finde 14-årige Katja Sofie Lundsgaard Rasmussen fra Svendborg.

- Hun forsvandt for nogle dage siden. Vi har haft sporadisk kontakt til hende, men nu vil vi og forældrene gerne have hende helt hjem til Svendborg, siger Anders Furbo Terkelsen, der er vagtchef i Fyns Politi.

Pigen beskrives som 160 centimeter høj, spinkel af bygning og med lyst, langt hår. Katja er piercet i venstre næsebor.

- Vi har ikke mistanke om, at der er sket en forbrydelse. Men vi vil gerne have hende hjem, siger vagtchefen.

Politiet mener, at hun opholder sig et sted på Sydfyn. Mener man, at man har set pigen, eller ved man, hvor hun befinder sig, må man meget gerne kontakte politiet på telefonnummer 114.